Fladstensdalen
Fladstensdalen, fredet tunneldalsområde nord for Aabenraa; 235 ha. Et par bække snor sig gennem det stærkt kuperede landskab med højder mellem 5 og 80 m.o.h. Den øst-vest-gående tunneldal er dannet i slutningen af sidste istid, for mellem 14.000 og 15.000 år siden.
Området blev fredet i 2014 for at sikre det mod bebyggelse og for at bevare det som et bynært rekreativt naturområde af stor landskabelig værdi. 
Landskabet er sløret af juletræsbeplantninger på skråningerne, men gennem fredningen er det sikret, at der ikke nyplantes, når træerne til sin tid er fældet.